Tre topplag uten baklengsmål etter tre runder er (nesten) unikt
Manchester City med ni poeng og 8-0 i målforskjell. Liverpool og Manchester United med sju poeng og 2-0 i målforskjell etter tre serierunder. Det er fasiten, og det er uvanlig, i en serie som første og fremst, spesielt de siste sesongene, er kjent for målrike kamper.Det eneste tilfellet som kan matche starten på sesongen 2015/16, er for 10 år siden. I 2005/06 sto Chelsea med ni poeng og 6-0 i målforskjell, Manchester United hadde ni poeng og 5-0 i målforskjell, mens Tottenham etter tre serierunder hadde sju poeng og 4-0 i målforskjell. VG har sjekket helt tilbake til 1963, og 2005/06-sesongen er den eneste sesongen der tre topplag har åpnet med null baklengs på de tre første kampene - før nå. Er det så en spesiell grunn til at disse tre lagene har gått 270 minutter uten baklengsmål? En grunn kan fort være at alle tre, Manchester City, Manchester United og Liverpool, har spilt med de samme fem bak på banen i samtlige tre kamper. Alle tre var rufsete bak i forrige sesong, og det kan virke som det er strammet opp skikkelig, samt at klubbene - kanskje - har funnet de spillerne som passer best sammen, og som gjør hverandre gode.I tillegg handler det - som alltid - om litt marginer, litt tilfeldigheter og at motstanderne kanskje ikke alltid har vært helt skarpe. Men Chelsea hadde suksess med samme formel forrige sesong: De fem bakerste, Courtois, Ivanovic, Cahill, Terry og Azpilicueta, spilte 173 av 190 mulige ligakamper. Stabiliteten defensivt var ekstremt viktig for Chelseas ligagull forrige sesong. Spørsmålet blir om hvor viktig få baklengsmål er for å vinne ligagull? I utgangspunktet er selvsagt svaret «viktig», men HVOR viktig det er å slippe inn færrest mål for å vinne ligagull, har endret seg med årene. 10 av de 23 siste ligamesterne (Premier League-æraen) har også sluppet inn færrest mål av samtlige lag. Det vil si at teoretisk sett så er sjansen 43 prosent for ligagull hvis laget slipper inn færrest mål.Tar vi de 23 sesongene før Premier League-startet (1969/70-1991/92) så var det langt viktigere å slippe inn færrest mål for å bli ligamester. 16 av de 23 lagene som vant ligaen i den perioden sto med færrest baklengsmål. Det vil si 70 prosent. Så det klassiske sitatet fra Minnesota Vikings trener Bud Grant i 1967 - «Offence sells tickets, defence wins you titles» stemte bedre i engelsk fotball tidligere. De offensive tankene har overtatt. Bare to av de seks siste ligamesterne i England slapp inn færrest mål (Chelsea i 2014/15 og Manchester City i 2011/12). De to mesterlagene var da også ledet av defensivt-orienterte managere som José Mourinho og Roberto Mancini. Men uansett: Selvtilliten øker selvsagt hvis laget går kamp etter kamp uten å slippe inn mål. Spesielt for keeperne. Vedd på at Joe Hart (Manchester City), Sergio Romero (Manchester United) og Simon Mignolet (Liverpool) er ekstremt stolte av sesongåpningen, og selvsagt vil gjøre absolutt alt de kan for at de står uten baklengsmål også etter 360 minutters spill i Premier League.
Noe svært uvanlig har skjedd i engelsk fotball denne høsten: Tre av topplagene står uten baklengsmål etter tre serierunder. De siste 50 årene har det kun skjedd én gang før.